प्रचण्डले नयाँ कार्यभारको नेतृत्व गर्न आफू तयार रहेको बताए । ‘वाम गठबन्धन बनाएर साझा घोषणापत्रका साथ स्थायित्व र विकासको मुद्दा अगाडि सारेर साझा उम्मेदवार बनायौँ । गठबन्धनले सारेका एजेन्डा जनताबाट अनुमोदन भएको प्रस्टै देखिएको छ,’ उनले भने, ‘पाँचवटै पार्टीको काँधमा गम्भीर जिम्मेवारी आएको छ ।’ जनमतको हिसाबले अरू दलभन्दा वाम गठबन्धनको काँधमा धेरै जिम्मेवारी आएको उनले बताए । ‘गठबन्धनको एउटा नेताको हैसितले म विनम्र हुनुपर्नेछ । जनताको अभिमतका साथ राष्ट्रलाई एकताबद्ध गर्ने, आम नेपालीका भावनालाई जाड्ने, सबै दलहरूलाई समुचित रूपमा सम्वाद र सहकार्यमा राखेर देशलाई विकासको गति दिने ठूलो जिम्मेवारी नेपाली जनताले दिएका छन्,’ उनले भने ।
